Julia Sandstø (20) melder seg ut av KrFU i protest etter varsler om seksuell trakassering
I desember sto Sandstø fram i Aftenposten og fortalte sin historie om seksuell trakassering i politikken. Fredag kveld var Sandstøs varsling om saken tema for et ekstraordinært landsstyremøtet i KrFU. Sandstø forteller til NRK at hun opplevde å ikke bli trodd på møtet og at partiets ledelse heller ikke vil gi henne den unnskyldning hun mener hun har krav på. – Jeg har blitt behandlet ekstremt dårlig. Derfor melder jeg meg ut av partiet i protest. Jeg kan ikke være medlem av et parti som ikke tar varslernes side. KrF er ikke lenger mitt parti, sier Sandstø til NRK. Sandstø har til nå vært gruppeleder i Vestby kommune og vara til sentralstyret i KrFU.Sandstøs historie startet ifølge Aftenposten sommeren 2014, da hun var 16 år. Hun skal ha varslet to KrFU-ledere flere ganger om at hun ble trakassert og forfulgt av en eldre KrFU-politiker, meldte avisen 5. desember. Ti dager etter at saken ble publisert, opplevde Sandstø å bli verbalt angrepet av en partifelle, skrev avisen 21. desember. KrFU skriver i en uttalelse på sin nettsider at møtet fredag kveld var første gang de fikk til en dialog med alle involverte parter. – Jeg har opplevd dette som et åpent og ærlig møte om en vanskelig sak. Seksuell trakassering skal ikke skje i vår organisasjon, og vi beklager at Julia Sandstø har vært utsatt for dette. Vi vil fortsette å jobbe med å forbedre våre retningslinjer og andre tiltak for å hindre at dette skjer igjen, sier KrFU-leder Martine Tønnessen. De vil ellers ikke kommentere Sandstøs uttalelser.
Julia Sandstø mener hun ikke blir trodd på sin historie om seksuell trakassering og trekker seg fra alle verv i KrFU.